המכון הרפובליקני הבין-לאומי

המכון הרפובליקני הבין-לאומי (באנגלית: International Republican Institute, או בקיצור: IRI) הוא ארגון אמריקאי ללא מטרות רווח שהוקם בשנת 1983 וממומן ונתמך על ידי ממשלת ארצות הברית. המשימה הציבורית של המכון היא לקדם חירות ודמוקרטיה ברחבי העולם על ידי סיוע למפלגות פוליטיות להיות מבוססות נושאים ותגובתיות לפניות ודרישות האזרחים, ועל ידי סיוע לאזרחים להשתתף בתכנון ממשלתי, והגדלת תפקידן של קבוצות מוחלשות בתהליך הפוליטי, כולל נשים וצעירים. בתחילה הוא נקרא המכון הרפובליקני הלאומי לעניינים בין-לאומיים.

התוכניות של IRI כוללות סיוע למפלגות פוליטיות ולמועמדים כדי לפתח את הערכים שלהם ולהקים מבנים מוסדיים, הנחלת פרקטיקות של ממשל תקין, פיתוח של חברה אזרחית, מתן חינוך אזרחי, פיתוח מנהיגות נשית ואצל נוער, קידום רפורמה בתהליכי בחירות ומעקב אחר בחירות, וכלים שיאפשרו ביטוי פוליטי בחברות סגורות. מאז הקמתה, IRI פעילה ברחבי העולם באפריקה, אסיה, הקריביים, מזרח אירופה, אמריקה הלטינית והמזרח התיכון.

בשנת 2018, הסנאטור האמריקאי ג'ון מקיין, שכיהן כיו"ר הדירקטוריון של IRI במשך 25 שנים, הודיע לדירקטוריון IRI כי הוא מתפטר. מקיין המליץ על הסנאטור האמריקאי דן סאליבן כמחליפו.

 היסטוריה 
IRI נוסדה בשנת 1983 בעקבות נאומו של נשיא ארצות הברית, רונלד רייגן, בפני הפרלמנט הבריטי בווסטמינסטר בשנת 1982, בו הציע מטרה רחבה - לסייע למדינות לבנות תשתית דמוקרטית. רייגן ציטט את ההכרזה לכל באי עולם בדבר זכויות האדם, ואמר כי "עלינו להיות איתנים באמונתנו שהחירות אינה זכותם הבלעדית של מעטים בני מזל, אלא זכות בלתי ניתנת לשלילה ואוניברסלית של כל בני האדם".

IRI פועלת ברחבי העולם, ומספקת הכשרה וסיוע למפלגות פוליטיות. IRI אינה מעורבת בפוליטיקה הפנימית בארצות הברית. עם זאת, רוב חברי הדירקטוריון שלה הם חברי המפלגה הרפובליקנית. קיים גם ארגון דומה המבוסס על המפלגה הדמוקרטית, .

 פרס החירות של IRI 
בשנת 1995, IRI ייסד את פרס החירות "לכבוד אנשים שפעלו לקידום חירות ודמוקרטיה בארצותיהם וברחבי העולם". הזוכה הראשון היה אלפרדו כריסטיאני, שכיהן כנשיא אל סלוודור בין השנים 1989 ל-1994. מקבלי פרסים נוספים כללו את , הארכיבישוף של מנגואה בין 1970 ל-2005; רונלד רייגן, הנשיא ה-40 של ארצות הברית; אונג סן סו צ'י, ראש ממשלת מיאנמר; נתן שרנסקי; אלן ג'ונסון סירליף, נשיאת ליבריה בין 2006 ל-2018, ועוד.

 ההפיכה בהאיטי ב-2004 
IRI קיבלה מימון לתוכניותיה בהאיטי מ-USAID בין השנים 2002 ל-2004. IRI סיימה את תוכניתה בהאיטי בקיץ 2007.

ב-29 בינואר 2006, תאגיד השידור הקנדי שידר סרט תיעודי על תפקיד ה-IRI בהפיכה, Haiti: Democracy Undone. בריאן דין קורן, שגריר ארצות הברית בהאיטי באותה תקופה, האשים את IRI בכך שפגעה במאמציו לקיים משא ומתן שקט בין ז'אן-ברטראן אריסטיד לאופוזיציה שלו. לפי קורן, סטנלי לוקאס, אז נציג IRI בהאיטי, יעץ למנהיגי האופוזיציה לא להתפשר עם אריסטיד, שלימים הודח מהשלטון. קורן גם טוען שלוקאס הציג את עצמו בפני האופוזיציה כשגריר אמריקני. IRI הגיבה לטענותיו של קורן במכתב לניו יורק טיימס.

 המשבר החוקתי בהונדורס ב-2009 
בשנת 2009, IRI קיבלה 550,000 דולר מהקרן הלאומית לדמוקרטיה במטרה "לקדם ולהגביר את ההשתתפות של מכוני מחקר במקסיקו והונדורס כקבוצות לחץ כדי לדחוף מפלגות פוליטיות לפתח עמדות קונקרטיות בנושאים מרכזיים" ו"לתמוך ביוזמות ליישום עמדות פוליטיות במהלך הקמפיינים ב-2009" בעקבות המשבר החוקתי בהונדורס ב-2009.

 קובה 
בשנת 2008, ממשלת קובה האשימה את קיילב מקארי, לשעבר חבר צוות בקונגרס אמריקאי, בארגון ההפיכה בהאיטי ב-2004 ובניסיון לעורר הפיכה בקובה.

 המזרח התיכון 

לפי פרסום מ-15 באפריל 2011 בניו יורק טיימס, IRI, המכון הלאומי הדמוקרטי וקבוצות נוספות הכשירו פעילים במזרח התיכון, כולל במצרים ובתוניסיה, לקדם רפורמה במשטרים סמכותניים.

בשנת 2011, משרד המשפטים המצרי פרסם דו"ח על מימון זר לארגוני חברה אזרחית הפועלים במצרים, בו טען כי IRI קיבל כ-7 מיליון דולר מ-USAID עבור התערבות במהלך הבחירות הפרלמנטריות במצרים 2011–2012. המועצה העליונה של הכוחות המזוינים שתפסה את השלטון במצרים לאחר המהפכה ראתה במימון הזה התערבות בענייניה הפנימיים של מצרים.

 פולין 
IRI מפעיל תוכניות בפולין מאז 1991, והוא פעל לאיחוד וארגון מגוון רחב של מפלגות פוליטיות ב"מרכז ומרכז-ימין". פעולות אלו הביאו ליצירת מפלגת  (AWS), ששלטה בפולין בקואליציה עם מפלגת  (UW) בין 1997 ל-2001.

 סין 
באוגוסט 2020, הטילה ממשלת סין סנקציות על נשיא ה-IRI דניאל טווינינג וארבעה ארגוני דמוקרטיה וזכויות אדם נוספים בארצות הברית ועל שישה מחוקקים רפובליקנים אמריקאים, בעקבות תמיכתם בתנועת הדמוקרטיה במהלך המחאות בהונג קונג (2019–2020). מנהיגי חמשת הארגונים טענו כי הסנקציות הלא מוגדרות הן צעד הדדי בתגובה לסנקציות שהטילה ממשלת ארצות הברית על 11 בכירים מהונג קונג, בתגובה לחקיקת חוק הביטחון הלאומי בהונג קונג בסוף יוני 2020.

 כהונתו השנייה של טראמפ 
IRI מומנה על ידי הקרן הלאומית לדמוקרטיה (NED). לאחר שהמחלקה ליעילות הממשל של אילון מאסק קיצצה את המימון ל-NED בפברואר 2025, IRI נאלצה לפטר שני שלישים מכוח העבודה שלה בוושינגטון די.סי. וסגרה יותר מ-20 משרדים מחוץ למדינה.

 פעילות בין-לאומית 
 אפריקה 
IRI פועלת בכמה מדינות באפריקה, ובהן בבנין, בורקינה פאסו, קמרון, הרפובליקה המרכז-אפריקאית, צ'אד, הרפובליקה הדמוקרטית של קונגו, אתיופיה, גאנה, קניה, מוזמביק, ניגריה, סיירה לאון, סומליה, סומלילנד, סודאן, טנזניה, גמביה, אוגנדה וזימבבואה.

 אסיה-פסיפיק 
באזור אסיה-פסיפיק, IRI פעילה בבנגלדש, בורמה, קמבודיה, סין, פיג'י, אינדונזיה, קוריאה, לאוס, מלזיה, מלדיביים, מונגוליה, נפאל, פקיסטן, פפואה גינאה החדשה, הפיליפינים, סמואה, איי שלמה, סרי לנקה, טאיוואן, תאילנד, מזרח טימור וונואטו.

 אירואסיה 
באירואסיה, IRI פועלת בארמניה, בלארוס, גאורגיה, קזחסטן, קירגיזסטן, מולדובה, אוקראינה ואוזבקיסטן. בשנת 2016, היא הוגדרה כ"ארגון לא רצוי" ברוסיה.

 אירופה 
באירופה, IRI פועלת באלבניה, בוסניה והרצגובינה, בולגריה, קוסובו, מונטנגרו, צפון מקדוניה, סרביה וטורקיה.

 אמריקה הלטינית והקריביים 
באמריקה הלטינית והקריביים, IRI פועלת בארגנטינה, בוליביה, קולומביה, קובה, אקוודור, אל סלוודור, גואטמלה, גיאנה, האיטי, הונדורס, מקסיקו, ניקרגואה, פנמה, פרו וונצואלה.

 המזרח התיכון וצפון אפריקה 
במזרח התיכון ובצפון אפריקה, IRI פועלת באלג'יריה, עיראק, ירדן, לבנון, לוב, מרוקו, סוריה ותוניסיה.

 קרן החירות של IRI 
קרן החירות של IRI תומכת בפעילות הבין-לאומית של IRI.

קישורים חיצוניים


 הערות שוליים 

קטגוריה:ארצות הברית: יחסי חוץ
קטגוריה:ארצות הברית: ארגונים ממשלתיים
קטגוריה:ארגונים בין-לאומיים
קטגוריה:המפלגה הרפובליקנית (ארצות הברית)